Det aalborgensiske spilfirma Progressive Media ApS har fået en halv million kroner i støtte fra den nord- og midtjyske vækstfond Shareplay Fonden. Det skriver Børsen. Pengene skal bruges til at skabe et udviklingsværktøj, som bliver den første af sin slags i verden, og som gør det muligt at udvikle computerspil i en internetbrowser og derpå overføre dem til forskellige platforme. Og det værktøj kan blive et vigtigt arbejdsredskab for spiludviklere. - Det vil nedbryde nogle barrierer i forhold til at udvikle spil. I gamle dage sad 20 mand samlet i et lokale og udviklede spil. Med det her er ambitionen, at en spiludvikler i Danmark kan samarbejde online med en grafiker i for eksempel Schweiz, siger direktør i Progressive Media, Thomas Nielsen.

Opsummering:
Aalborgfirmaet Progressive Media får en halv million kroner til at udvikle et nyt værktøj.